ผถห. WGE เคาะปันผล 0.05 บ. XD 28 เม.ย.นี้ ลุ้นกำไร Q1 โตเด่น ตุน backlog กว่า 3 พันลบ.
ผู้ถือหุ้น WGE เคาะปันผลหุ้นละ 0.05 บ. XD 28 เม.ย.65 เตรียมจ่ายเงิน 18 พ.ค.65 ลุ้นกำไร Q1 โตโดดเด่น ตุน backlog กว่า 3 พันลบ. เดินหน้าประมูลงานใหม่ทั้งภาครัฐและเอกชนมูลค่ากว่า 8,000 ล้านบาท
ผู้ถือหุ้น WGE เคาะปันผลหุ้นละ 0.05 บ. XD 28 เม.ย.65 เตรียมจ่ายเงิน 18 พ.ค.65 ลุ้นกำไร Q1 โตโดดเด่น ตุน backlog กว่า 3 พันลบ. เดินหน้าประมูลงานใหม่
22 เม.ย. 2565

นายเกรียงศักดิ์ บัวนุ่ม ประธานกรรมการบริหาร บริษัท เวล เกรด เอ็นจิเนียริ่ง จำกัด (มหาชน) หรือ WGE ผู้ให้บริการรับเหมาก่อสร้างอาคารแบบครบวงจร เปิดเผยว่า ที่ประชุมสามัญผู้ถือหุ้นประจำปี 2565 มีมติให้บริษัทฯดำเนินการจัดสรรกำไรสุทธิประจำปี 2564 เป็นทุนสำรองตามกฎหมาย เป็นเงินจำนวน 3.5 ล้านบาท ซึ่งไม่น้อยกว่า 5%ของกำไรสุทธิ และจ่ายปันผลประจำปี 2564 ในอัตราหุ้นละ 0.05 บาท เป็นเงิน 30 ล้านบาท
ทั้งนี้การจ่ายปันผลดังกล่าวให้จ่ายแก่ผู้ถือหุ้นเฉพาะผู้มีสิทธิได้รับเงินปันผลตามที่ปรากฎรายชื่อ ณ วันกำหนดรายชื่อผู้มีสิทธิรับเงินปันผล ในวันศุกร์ที่ 29 เมษายน 2565 กำหนดขึ้นเครื่องหมาย XD วันที่ 28 เม.ย.2565 โดยกำหนดจ่ายปันผลในวันพุธที่ 18 พฤษภาคม 2565
“การจ่ายเงินปันผลให้กับผู้ถือหุ้นเป็นขอบคุณที่ผู้ถือหุ้นมีความเชื่อมั่นต่อบริษัทฯอย่างต่อเนื่อง แม้จะต้องเผชิญกับสถานการณ์การแพร่ระบาดของโรคโควิด-19 แต่บริษัทฯยังสามารถทำผลงานออกมาได้ในระดับที่ดี และบริษัทฯหวังว่าในปี 2565 จะสามารถบริหารงานได้อย่างมีประสิทธิภาพ และสามารถรักษาการเติบโตไว้เป็นอย่างดี เพื่อสามารถสร้างผลกำไรและผลตอบแทนที่ดีต่อผู้ถือหุ้นอย่างสม่ำเสมอ” นายเกรียงศักดิ์ กล่าว 
สำหรับภาพรวมการดำเนินธุรกิจในช่วงต้นปี 2565 มีสัญญาณที่ดีโดยบริษัทฯสามารถประมูลงานโครงการได้มากขึ้น ส่งผลให้มีมูลค่างานในมือรอรับรู้รายได้ (backlog) ปรับตัวเพิ่มขึ้นมาอยู่ที่ระดับ 3,061.80 ล้านบาท สนับสนุนผลงานในช่วงไตรมาส 1/2565 น่าจะออกมาโดดเด่นเมื่อเทียบกับงวดเดียวกันปีก่อน ขณะเดียวกันบริษัทฯได้เตรียมความพร้อมในการยื่นประมูลงานทั้งภาครัฐและเอกชนมูลค่าไม่ต่ำกว่า 8,000 ล้านบาท เพื่อเป้าหมายยอดงานในมือรอรับรู้รายได้ (backlog) เพิ่มขึ้นอีกประมาณ 2,000 ล้านบาท
อนึ่งในช่วงที่ผ่านมา บริษัทได้ลงนามสัญญาจ้างงานก่อสร้างโครงการ ชาโตว์ อินทาวน์ แอท เสนาสเตชั่น (ชาโตว์ อินทาวน์ รัชโยธิน พัฒนาโดยกลุ่มบริษัท เจ้าพระยามหานคร จำกัด (มหาชน))ซึ่งมีมูลค่าโครงการ 292,500,000.00 บาท (รวมภาษีมูลค่าเพิ่ม)  มีผู้ว่าจ้างเป็น บริษัท พระยาพาณิชย์ พร็อพเพอร์ตี้ จำกัด โดยลักษณะงานประเภทก่อสร้างอาคารพักอาศัยสูง 8 ชั้น 2 อาคาร ประกอบด้วย  งานโครงสร้าง สถาปัตยกรรม งานระบบประกอบอาคาร งานภูมิสถาปัตยกรรมและงานตกแต่งภายใน และมีระยะเวลาการก่อสร้าง 12 เดือน